Fost il-koppji li s-sena li għaddiet daħlu għaċ-ċiklu tal-IVF, kien hemm waħda li ilha tipprova għat-tfal għal għoxrin sena. Ir-rendikont li hemm fir-rapport annwali tal-Awtorità tal-Protezzjoni tal-Embrijuni għall-2015 juri kif iktar minn 40% ta' koppji li użaw l-IVF kienu ilhom iktar minn sitt snin infertili. Minn total ta' 311-il ċiklu li saru, kollha mħallsa mill-Gvern, 174 minnhom kienu minn koppji li kienu qed isofru minn infertilità primarja, li jfisser li dawn baqgħu infertili sa sena wara li bdew jippruvaw għat-tfal. 26 biss minnhom kienu koppji li diġà kellhom it-tfal mill-istess relazzjoni, iżda li wara l-ewwel tqala dawn ma setgħux jerġgħu jinqabdu. Total ta' 34.1% tal-każi ta' infertilità kienu ġejjin mill-mara, filwaqt li 28.3% kienu relazzjonijiet fejn ir-raġel kien infertili. F'każi oħra kien hemm problema miż-żewġ naħat. Ir-rapport juri ukoll kif l-età medja tal-infertilità fost il-koppji hija dik bejn it-33 u s-36 sena. Minkejja l-progress li sar fl-aħħar tliet snin f'dan il-qasam, iċ-ċikli jsiru darba kull sitt ġimgħat mal-Gvern u tliet darbiet fis-sena fi sptarijiet privati. Dan isir b'numru limitat ta' bajdiet li jitneħħew mill-utru tal-mara biex ikunu fertilizzati, u l-proċess dejjem minn embrijoloġisti minn barra minn Malta. Id-Direttur tal-Awtorità tal-Protezzjoni tal-Embrijuni Simone Attard saħqet li, għalkemm li tinsab kuntenta ferm b'dawn ir-riżultati għax dawn ifissru iktar koppji kuntenti, xorta għad fadal xi jsir. Jekk nieħdu s-sena 2015 bħala eżempju, 18.9% biss taċ-ċikli rriżultaw fi trabi f'saħħithom, għax dejjem ikun hemm każi ta' korrimenti jew ċikli mhux ta' suċċess. Il-fatt li f'Malta m'hawnx embrijoloġisti Maltin u rridu niddependu minn speċjalisti barranin ukoll jitfa' r-riżultati lura. Skont Attard, iktar ċifri għoljin ifisser iktar koppji li l-ħolma tagħhom li jkunu ġenituri sa fl-aħħar saret realtà. Intqal li r-riżultati li għandha bħalissa jistgħu jittejbu, bis-saħħa tal-omm u t-tarbija dejjem tibqa' prijorità għall-awtoritajiet.